NARIADENIE KOMISIE (ES) č. 506/2007
z 8. mája 2007,
ktorým sa ukladajú požiadavky na testovanie a informácie pre dovozcov a výrobcov určitých prioritných látok v súlade s nariadením Rady (EHS) č. 793/93 o vyhodnocovaní a kontrole rizík existujúcich látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (1), a najmä na jeho článok 10 ods. 2,
keďže:
(1)
Spravodajcovia menovaní členskými štátmi v súlade s článkom 10 ods. 1 nariadenia (EHS) č. 793/93 vyhodnotili informácie týkajúce sa niektorých prioritných látok predložené výrobcami a dovozcami. Po porade s týmito výrobcami a dovozcami spravodajcovia rozhodli, že na účely vyhodnotenia rizika je nevyhnutné požiadať príslušných výrobcov a dovozcov, aby predložili ďalšie informácie a uskutočnili ďalšie analýzy.
(2)
Informácie potrebné na vyhodnotenie príslušných látok nie sú od bývalých výrobcov alebo dovozcov k dispozícii. Výrobcovia a dovozcovia overili, že skúšky na zvieratách sa nedajú nahradiť alebo obmedziť použitím iných metód.
(3)
Z tohto dôvodu je vhodné požiadať výrobcov a dovozcov prioritných látok, aby predložili ďalšie informácie a uskutočnili ďalšie analýzy týchto látok. Pri analýzach by sa mali použiť protokoly, ktoré Komisii predložili spravodajcovia.
(4)
Ustanovenia tohto nariadenia sú v súlade so stanoviskom výboru zriadeného podľa článku 15 nariadenia (EHS) č. 793/93,
PRIJALA TOTO NARIADENIE:
Článok 1
Výrobcovia a dovozcovia látok uvedených v prílohe, ktorí predložili informácie v súlade s požiadavkami článkov 3, 4, 7 a 9 nariadenia (EHS) č. 793/93, poskytnú informácie, uskutočňujú skúšky uvedené v prílohe a predkladajú výsledky príslušným spravodajcom.
Skúšky sa vykonajú v súlade s protokolmi špecifikovanými spravodajcami.
Výsledky budú dodané v lehote stanovenej v prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. mája 2007